ועדת הכלכלה, כנסת 18, פרוטוקול מספר 35, 2009-06-23 10:30

אופיר אקוניס: בוקר טוב.

אופיר אקוניס: אני מתכבד לפתוח את הישיבה השנייה היום, ולא האחרונה.

אופיר אקוניס: אנחנו נאשר את הקמת ועדת המשנה לשירותי בנקאות למשקי בית ולעסקים קטנים ובינוניים בהתאם לסעיף 15 לתקנון הכנסת.

אופיר אקוניס: ב-16 ביוני הפצנו לחברי ועדת הכלכלה את הודעתנו על ועדת המשנה וביקשנו מי מחברי הכנסת מעוניין להיות בוועדת המשנה.

אופיר אקוניס: נרשמו: חבר הכנסת דני דנון, חבר הכנסת חמד עמאר, חבר הכנסת כרמל שאמה וחבר הכנסת מנחם מוזס.

אופיר אקוניס: אני מציע כי חבר הכנסת דנון יעמוד בראשות ועדת המשנה.

אופיר אקוניס: על-פי סיכום עם חבר הכנסת דנון הוועדה תחל להתכנס לאחר שיסתיימו במליאת הכנסת ההצבעות על התקציב והצעת חוק ההסדרים ב-16 ביולי, וזה יעבור.

אופיר אקוניס: אני מעמיד את הקמתה של ועדת המשנה להצבעה.

אופיר אקוניס: מי בעד?

אופיר אקוניס: אין מתנגדים, אין נמנעים.

אופיר אקוניס: ועדת המשנה לשירותי בנקאות למשקי בית ולעסקים קטנים ובינוניים אושרה פה אחד, ויושב הראש שלה הוא חבר הכנסת דנון.

אופיר אקוניס: אני מבין שאתה רוצה למסור מספר מילים לאומה.

אופיר אקוניס: בבקשה.

דני דנון: תודה, אדוני היושב ראש.

דני דנון: ראשית, אני שמח שחברי האופוזיציה חזרו לתפקוד מלא במשכן.

דני דנון: אני אמרתי להם שהם מזכירים את סדרת הפולישוקים שמחרימים ומשביתים.

דני דנון: אני גם פניתי ליושב ראש הכנסת שישקול להוריד להם ימי שביתה על כך שלא היו בוועדה שלנו, ועדת הכלכלה.

דני דנון: סדרת "פולישוק" משקפת יותר מציאות ממה שקורה פה.

דני דנון: לעניינינו, אני מודה לאדוני היושב ראש ולוועדה.

דני דנון: אני רואה חשיבות רבה מאוד בנושא של הצרכן.

דני דנון: אני כנבחר ציבור עוקב בדאגה אחר הפעילות של הפרט מול הבנקים, ובכוונתי בוועדה לראות מה העלו המסקנות ביישום הרפורמה.

דני דנון: לפי הפרסומים האחרונים, יש בעיות.

דני דנון: אנחנו נלמד את הנושא, ונראה איך אנחנו יכולים להיטיב עם האזרח הקטן.

דני דנון: האזרח הקטן מבחינתי זה פורטונה מדימונה ובעל המכולת בכל מקום אחר שצריך להתמודד עם מצוקת אשראי ועם מגבלות כאלה ואחרות שהבנקים מטילים עליהם.

דני דנון: כמובן, נעשה את זה בשיתוף מלא עם יושב ראש הוועדה.

דני דנון: נושאים שיהיו עקרוניים ומהותיים, נביא אותם לשולחן מליאת הוועדה.

דני דנון: יחד נפעל כדי שהבנקים ימשיכו להיות גופים חזקים וחשובים, אבל האזרח הקטן לא ייפגע מכך.

דני דנון: אני מודה ליושב ראש.

אופיר אקוניס: אני מודה לך.

אופיר אקוניס: אני מנצל את ההזדמנות להודיע שב-30 ביוני, ביום שלישי הקרוב, המפקח על הבנקים צריך להיות כאן, על-פי חוק, ולדווח לנו בנושא העמלות והרפורמה בעמלות.

אופיר אקוניס: הדבר הזה יתקיים פה בדלתיים פתוחות.

אופיר אקוניס: יכול להיות שבדיון יעלו שאלות נוספות בענייני בנקים שמעסיקים את דעת הקהל בימים האחרונים.

אופיר אקוניס: אני מאחל לך בהצלחה ותכף ניפגש פה לדיון על הרפורמה הגדולה במנהל מקרקעי ישראל.

אופיר אקוניס: תודה רבה.